U-I-33/09
Natisni
Opravilna št.:
U-I-33/09
Datum odločitve:
27. 5. 2009
ECLI:
ECLI:SI:USRS:2009:U.I.33.09
Akt:
Zakon o upravnih taksah (Uradni list RS, št. 42/07 – ur. p. b. in 126/07) (ZUT), 4. odst. 17. čl. in 1. in 2. odst. 18. čl.
Izrek:
Pobuda za začetek postopka za oceno ustavnosti četrtega odstavka 17. člena ter prvega in drugega odstavka 18. člena Zakona o upravnih taksah (Uradni list RS, št. 42/07 – ur. p. b. in 126/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Maksimiljan Indihar, Zvezna Republika Nemčija
Datum vloge:
13. 2. 2009
Vrsta odločitve:
sklep
Vrsta rešitve:
zavrženje
Dokument:
US28727
Dokument v PDF obliki:
U-I-33-09.pdf
78 KB
Prenesite datoteko
U-I-33/09-4
27. 5. 2009
SKLEP
Ustavno sodišče je v postopku za preizkus pobude Maksimiljana Indiharja, Zvezna Republika Nemčija, na seji 27. maja 2009
sklenilo:
Pobuda za začetek postopka za oceno ustavnosti četrtega odstavka 17. člena ter prvega in drugega odstavka 18. člena Zakona o upravnih taksah (Uradni list RS, št. 42/07 – ur. p. b. in 126/07) se zavrže.
Obrazložitev
1. Pobudnik izpodbija v izreku tega sklepa navedeni zakonski določbi. Zatrjuje, da sta v neskladju z 2. in s 25. členom Ustave. Pravni interes utemeljuje s postopkom o zahtevi za vrnitev upravnih taks, plačanih za pritožbe v upravnih postopkih, v katerih je uspel. Ministrstvo za kmetijstvo, gozdarstvo in prehrano (v nadaljevanju Ministrstvo) je namreč kot pritožbeni organ odpravilo odločbe Kmetijsko gozdarske zbornice (v nadaljevanju Zbornica) o odmeri zborničnega prispevka. Zbornica je zahtevo za vrnitev plačanih upravnih taks zavrgla, ker naj bi bila prepozno vložena. Ministrstvo je pritožbo zoper to zbornično odločitev zavrnilo, zahtevo za povrnitev stroškov postopka na prvi in na drugi stopnji pa zavrglo.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani določbi ne učinkujeta neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008, Uradni list RS št. 6/08 in OdlUS XVIII, 2. Iz navedb v pobudi izhaja, da pobudnik zoper odločbo upravnega organa druge stopnje v zvezi z zahtevkom za vračilo plačane upravne takse ni uporabil pravnih sredstev, ki so mu bila na voljo. Iz razlogov, navedenih v citiranem sklepu Ustavnega sodišča, zato pobudnik ne izkazuje pravnega interesa za oceno ustavnosti izpodbijanih določb. Glede na to je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik